Diari Oficial de la Generalitat Valenciana


Sumari del DOGV 1406, del 22-10-1990 (1990/819066)

ORDRE de 27 de setembre de 1990, de la Conselleria de Cultura, Educació i Ciència, per la qual són dictades normes per a l'elecció dels consells escolars en determinats centres públics no universitaris de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1990/09/27/(1)/dof/vci/html**

### Dades del document

Número de DOGV
:   1406

Data del DOGV
:   22-10-1990

Secció del DOGV
:   DISPOSICIONS GENERALS

Número del document
:   1990/819066


Data del document
:   27-09-1990

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

Ordre de 27 de setembre de 1990, de la Conselleria de Cultura, Educació i Ciència, per la qual són dictades normes per a l'elecció dels consells escolars en determinats centres públics no universitaris de la Comunitat Valenciana.  
El Decret 12/1986 de 10 de febrer del Consell de la Generalitat Valenciana va aprovar el reglament dels òrgans de govern dels centres públics d'EGB, batxillerat i formació professional de la Comunitat Valenciana.  
El Decret 99/1989 de 4 de juliol que va modificar l'article 19 del Decret 12/1986 va disposar que el procediment d'elecció dels membres del consell escolar dels centres públics es desplegarà, en tot cas, durant el primer trimestre del corresponent curs acadèmic i en període lectiu.  
En conseqüència, procedeix que siguen dictades les normes a efecte d'elecció i constitució dels consells escolars dels centres esmentats en aquells on siga constituït per primera vegada el consell i també en aquells on han de renovar-se el seus membres.  
La disposició final primera del Decret 12/1986 faculta la Conselleria de Cultura, Educació i Ciència perquè dicte, dins l'àmbit de les seues competències, les disposicions que calguen per a l'acompliment i el desplegament del que s'hi expressa.  
En atenció d'aquests motius i en ús de les facultats que em confereix l'article 35 de la Llei de la Generalitat Valenciana de 30 de desembre, de Govern Valencià.  
ORDENE:  
Article primer  
Aquesta Ordre serà d'aplicació als centres públics d'EGB, instituts de batxillerat i de formació professional, educació pre-escolar, educació especial i de característiques singulars, els consells escolars dels quals foren elegits d'acord amb l'Ordre de 21 d'octubre de 1988; i aquells altres que iniciaren el seu funcionament en el curs 1989-90 i no estiguessen afectats per l'Ordre de 22 de desembre de 1989 de la Conselleria de Cultura, Educació i Ciència.  
Article segon  
Abans del dia 26 d'octubre de 1990 serà constituïda en cada centre la Junta Electoral, segons que preveu l'article 20 del Decret 12/1986, de 10 de febrer.  
Article tercer  
1. Per a la posada en marxa del procés electoral el director/a durà a terme les accions següents:  
- Elaboració dels censos electorals dels sectors diversos: pares, mares, professors, alumnes i personal d'administració i serveis indicant el nom, cognoms i domicili.  
- Determinació, mitjançant sorteig, dels membres dels diferents sectors que han de formar la Junta Electoral de Centre i també d'un membre suplent per cadascun dels sectors afectats.  
- Comunicació als interessats que han estat designats per a formar part de la Junta Electoral de Centre esmentada i convocatòria a aquests per a la constitució.  
- Així mateix, adoptarà totes les mesures preparatòries que calguen per tal de facilitar les diverses actuacions posteriors del procediment d'elecció.  
2. La Junta Electoral organizarà el procediment d'elecció dels membres del Consell Escolar en les condicions que millor asseguren la participació de tots els sectors de la comunitat educativa, i sol·licitarà de l'ajuntament, en el terme municipal del qual estiga situat el centre, la designació del regidor o representant del municipi que haja de formar part del Consell Escolar.  
Article quart  
1. El termini d'admissió de candidatures a representants dels diferents sectors en el Consell Escolar del Centre conclourà 5 dies abans del dia fixat per al començament de les eleccions.  
2. Finalitzat el termini d'admissió a què, es refereix l'apartat anterior, la Junta Electoral farà pública les candidatures admeses, almenys, quatre dies abans de l'inici de les eleccions.  
Article cinquè  
La celebració de les eleccions dels representants dels diferents sectors de la comunitat escolar en el consell escolar del centre es farà entre els dies 26 i 30 de novembre de 1990, tots dos inclosos.  
Article sisè  
1. Per al procediment i les fases de les eleccions dels representants dels diferents sectors s'ajustarà al que disposa el Decret 12/1986 de 10 de febrer.  
2. Les associacions de pares d'alumnes i les associacions o d'altres organitzacions d'alumnes podran presentar candidatures diferenciades per a l'elecció dels seus representants respectius en el Consell Escolar del Centre.  
3.1. La Junta Electoral del Consell podrà aprovar models específics de papeletes i en aquest cas seran nuls els vots emesos en un model diferent.  
3.2. Quan hi hauran candidatures diferenciades de pares o d'alumnes de les previstes en el punt 2, d'aquest article, les papeletes s'ajustaran a les normes següents:  
a) Els noms dels candidats, pertanyen o no a candidatures diferenciades, i van ordenats alfabèticament a partir de la inicial del primer cognom.  
b) Si el candidat es presenta formant part d'una candidatura diferenciada sota el seu nom figurarà la denominació de l'associació i l'organización que va presentar la candidatura.  
c) El nom de cada candidat estarà precedit d'un quadre. El votant marcarà amb una creu el quadres corresponent al candidat o als candidats al quals atorga el seu vot.  
Article seté  
Una vegada conclòs el procés d'elecció dels representants dels diferents sectors en el Consell Escolar de Centre, la Junta Electoral en procedirà, en el termini màxim de 48 hores, a la proclamació oficial mitjançant una acta que serà publicada en el tauler d'anuncis del centre, on quedarà indicat que podran ser presentades reclamacions contra la proclamació de candidats electes en el termini de dos dies, davant la Junta Electoral que resoldrà aquestes.  
Transcorregut el termini esmentat serà tramesa una còpia d'aquesta acta als serveis territorials de la Conselleria de Cultura, Educació i Ciència.  
Article vuité  
Dins el termini dels deu dies següents a la proclamació dels candidats electes per la Junta Electoral, el director procedirà a la convocatòria de la sessió constitutiva del Consell Escolar de Centre.  
Article nové  
En cas que el centre atenga necessitats educatives de diversos municipis, formarà part del Consell Escolar el regidor o representant de l'ajuntament en el municipi del qual estiga situat el centre o, si s'escau, aquell que pogués ser designat amb l'acord previ de les corporacions afectades.  
Als centres públics dependents de les diputacions provincials, el representant de l'Administració local serà un diputat o representant de la corporació provincial.  
DISPOSICIO ADICIONAL  
Per a tot allò que no preveu aquesta Ordre, s'ajustarà al que disposa l'Ordre de 25 de març de 1986 de la Conselleria de Cultura, Educació i Ciència per la qual són dictades normes per a l'elecció dels consells escolars de centre i òrgans unipersonals als centres públics no universitaris.  
DISPOSICIONS FINALS  
Primera  
Es autoritzada la Secretaria General perquè dicte les instruccions necessàries per al desenrotllament i l'aplicació de tot allò que preveu aquesta ordre.  
Segona  
Els directors dels serveis territorials de Cultura i Educació, els directors dels centres i les juntes electorals adoptaran les mesures necessàries de control i seguiment per garantir el normal desenrotllament i la constitució del Consell Escolar del Centre.  
Tercera  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
València, 27 de setembre de 1990.  
El Conseller de Cultura, Educació i Ciència,   
ANTONIO ESCARRE ESTEVE


Còpia Permalink ELI